Prasasti Seni

Penerbitan

Prasasti Seni adalah album yang melengkapkan perjalanan seni Siti Nurhaliza selama hampir satu dekad. Prasasti dalam bahasa Sanskrit bermaksud batu bersurat atau tanda yang mencatat sejarah kewujudan. Dalam temuramah bersama Utusan Malaysia, Siti berkata judul Prasasti Seni dipilih sebagai lambang kewujudannya dalam bidang seni dan lagu-lagu beliau merupakan tanda atau catatan mengenai kewujudan itu. Beliau menjelaskan: "Lagu-lagu nyanyian Siti merupakan tanda kewujudan Siti dalam arena seni tanah air. Judul album berkenaan signifikan sekali untuk Siti meluahkan apa yang tersurat di hati Siti buat peminat-peminat tercinta."
Untuk album ini, beliau bekerjasama dengan Iman Wan, Andy Flop Poppy, Yasin, Mohar, Along Exists, dan Pongky Jikustik dengan Tan Su Loke sebagai Penerbit Eksekutif dan Edwin Tan sebagai penolong eksekutif. Album ini juga memperlihatkan keberanian Siti untuk membuat anjakan paradigma apabila memilih banyak nama baru untuk bekerjasama. Empat komposer yang pertama kali berkerjasama dengan Siti melalui album ini ialah Yassin, Andy, Iman Wan dan G-Nola.
Dirakamkan pada pertengahan 2003 sehingga awal 2004, album Prasasti Seni memuatkan 13 lagu dengan dua daripadanya ialah interlud, lari dari kebiasaan album terdahulu yang memuatkan 10 lagu, mengetengahkan genre muzik R&B dan balada selain muzik pop. Sebagai contoh, lagu "Pendirianku" yang bergenre pop hip hop yang menampilkan nyanyian rap oleh Siti dan lagu "Lagu Rindu" yang bergenre muzik dunia. Dalam album ini, Siti menulis lirik untuk empat lagu – "Cinta Tak Berganti", "Cahaya Seribu Liku", "Pejam Matamu" dan "Kembalikan Indah" yang ditulis bersama oleh Roslen Fadzil atau Slen.

Keluaran dan sambutan

Prasasti Seni dikeluarkan pada 12 April 2004 dan terjual sebanyak 50, 000. unit pada hari pertama pelancarannya.  Hasilnya, jualan album ini lebih memberangsangkan berbanding album Aksara oleh Misha Omar. Sehingga lewat 2004, album ini terjual melebihi 100, 000  unit di Malaysia dan 700, 000 unit di Indonesia.
Lagu "Seindah Biasa", "Dialah di Hati" dan "Lagu Rindu" telah dikeluarkan sebagai single, di samping itu, video muzik untuk ketiga-tiga lagu ini juga dikeluarkan. Album ini berjaya memasuki Carta RIM pada minggu keenam di kedudukan pertama carta. "Seindah Biasa", "Dialah di Hati" dan "Lagu Rindu" berjaya menguasai carta muzik tempatan termasuk Carta Era dan Carta Muzik FM, lagu lain termasuk "Pendirianku" dan "Pejam Matamu" mendapat siaran meluas di stesen radio.
Bagi mempromosikan album ini, Siti mengadakan konsert jelajah seluruh Malaysia, Siti Nurhaliza Fantasia Tour. Dengan kerjasama Maxis dan Astro, anggaran kos untuk konsert ini berjumlah RM 5 juta. Menjelajah 14 bandar utama di Malaysia sebelum konsert terakhirnya di Stadium Nasional Bukit Jalil, beliau telah disokong oleh beberapa artis tempatan termasuk peserta Akademi Fantasia musim pertama dan kedua. Biarpun tidak memcapai sasaran hadirin, Siti Nurhaliza Fantasia Tour merupakan kejayaan komersial selepas mencapai hampir sejuta peminat yang hadir ke konsert jelajahnya secara keseluruhan.

Karya seni album

Fotografi dan karya seni bagi kulit album ini direkabentuk oleh Rauna Jud dan dirakamkan di sebuah kawasan rizab perhutanan di Janda Baik, Pahang dengan Siti menggayakan busana berwarna putih. Kulit album Prasasti Seni dicalonkan bagi kategori Kulit Album Terbaik di Anugerah Industri Muzik 2005.

Ulasan kritis

Prasasti Seni diterima baik oleh pengkritik muzik. Banyak pengkritik yang menilai vokalnya dalam album dengan baik. Faridul Anwar Farinordin dari New Straits Times memberikan tiga separuh bintang untuk album ini. Beliau memuji hala tuju album ini sebagai "segar" dan "lebih banyak kontemporari dewasa". Menyentuh perkara serupa yang dibuat oleh Faridul, Jad Mahidin dari Sunday Mail juga bersetuju bahawa Siti telah matang dengan muzik dan memberikan album kajian empat bintang. Di dalam ulasan oleh Meor Shariman dari The Malay Mail, beliau memuji album ini sebagai salah satu album terbaik, menyifatkannya "lebih baik dari E.M.A.S". Seorang pengulas dari Harian Metro juga mengulas album sebagai album yang lebih baik daripada pendahulunya dan memuji Siti untuk meneroka bunyi baharu yang lebih segar.